b'\n_START_ARTICLE_\nKemofobija\n_START_PARAGRAPH_\nKemofobija (tudi kemonoja) so neutemeljeni predsodki o kemikalijah ali kemiji oziroma nerazumski odpor do njih. Pojav se povezuje tako s precej\xc5\xa1njo zaskrbljenostjo zaradi morebitnih \xc5\xa1kodljivih u\xc4\x8dinkov sinteti\xc4\x8dnih kemikalij kot tudi z nerazumskim strahom pred temi snovmi zaradi napa\xc4\x8dnih predstav o njihovi mo\xc5\xbeni \xc5\xa1kodljivosti. Kemofobija je pogosto povezana s sklicevanjem na naravo.\n_START_SECTION_\nDefinicija in raba\n_START_PARAGRAPH_\nObstajajo razli\xc4\x8dna mnenja o pravilni rabi besede kemofobija. Mednarodna zveza za \xc4\x8cisto in uporabno Kemijo (IUPAC) definira kemofobijo kot "nerazumski strah pred kemikalijami". Po podatkih Ameri\xc5\xa1kega Sveta za Znanost in Zdravje je kemofobija strah pred sinteti\xc4\x8dnimi snovmi, ki izhaja iz "ustrahovalnih zgodb" in pretiranih trditev o nevarnosti sinteti\xc4\x8dnih snovi, ki so raz\xc5\xa1irjene v medijih._NEWLINE_Kljub priponi -fobija ve\xc4\x8dina del, osredinjenih na zdravljenje kemofobije, pojav opisuje kot ne-klini\xc4\x8dni odpor ali predsodek, in ne kot fobijo po standardni medicinski definiciji. Medtem ko je zdravljenje fobij terapevtsko, sta izobra\xc5\xbeevanje in ozave\xc5\xa1\xc4\x8danje javnosti o kemiji u\xc4\x8dinkovita pristopa odpravljanja kemofobije._NEWLINE_Michelle Francl je napisala: "Smo kemofobna kultura. Kemikalija je postala sopomenka za nekaj umetnega, manjvrednega, nevarnega ali strupenega." Kemofobijo ozna\xc4\x8duje "bolj kot barvno slepoto kot pa pravo fobijo", saj da so kemofobi "slepi" za ve\xc4\x8dino kemikalij, s katerimi se sre\xc4\x8dujejo. Vsaka snov v vesolju je namre\xc4\x8d kemijska. Francl pravi, da tak\xc5\xa1ne napa\xc4\x8dne predstave niso ne\xc5\xa1kodljive, kot je prikazano v primeru, v katerem so z lokalnimi zakoni nasprotovali fluoriranje javne vode kljub zabele\xc5\xbeenim primerom izgube zob in pomanjkanju fluoridnih ionov v prehrani. V smislu zaznave tveganja se naravne kemikalije ve\xc4\x8dini ljudi zdijo varnej\xc5\xa1e od sinteti\xc4\x8dnih. Zato je ljudi strah umetnih ali "nenaravnih" kemikalij, medtem ko pa dokazano \xc5\xa1kodljive ali strupene sprejemajo.\n_START_SECTION_\nVzroki in posledice\n_START_PARAGRAPH_\nProfesor kemije Pierre Laszlo pojasnjuje, da so kemiki vse skozi zgodovino do\xc5\xbeivljali kemofobijo s strani splo\xc5\xa1nega prebivalstva, in meni, da je ta zakoreninjena v iracionalnih predstavah kot tudi v utemeljenih skrbeh (npr. kemi\xc4\x8dno oro\xc5\xbeje in industrijske nesre\xc4\x8de). Profesor Gordon Gribble pa pravi, da bi lahko za\xc4\x8detke kemofobije verjetno pripisali knjigi Silent Spring in da so slede\xc4\x8di dogodki, kot sta onesna\xc5\xbeenje Times Beach in nesre\xc4\x8de v Bhopalu, Indiji, le poslab\xc5\xa1ali situacijo.\n_START_SECTION_\nOdzivi\n_START_PARAGRAPH_\nKemiki se trudijo, da bi zajezili kemofobijo, \xc5\xa1e posebej z izobra\xc5\xbeevanjem potro\xc5\xa1nikov o varnosti prehrambenih aditivov in predpripravljene hrane.'